Document ID: 32004R1750

ΚΑΝΟΝΙΣΜΌΣ (ΕΚ) αριθ. 1750/2004 ΤΗΣ ΕΠΙΤΡΟΠΉΣ
της 8ης Οκτωβρίου 2004
για την τροποποίηση του κανονισμού (ΕΚ) αριθ. 1019/2002 για τις προδιαγραφές εμπορίας του ελαιολάδου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί δημιουργίας κοινής οργανώσεως αγοράς στον τομέα των λιπαρών ουσιών (1), και ιδίως το άρθρο 35α,
Εκτιμώντας τα ακόλουθα:
(1)
Σύμφωνα με το άρθρο 5 στοιχείο γ) του κανονισμού (ΕΚ) αριθ. 1019/2002 της Επιτροπής (2), οι ενδείξεις των οργανοληπτικών χαρακτηριστικών είναι δυνατόν να αναγράφονται στη σήμανση, μόνον αν βασίζονται επί των αποτελεσμάτων μιας μεθόδου ανάλυσης που προβλέπεται από τον κανονισμό (ΕΟΚ) αριθ. 2568/91 της Επιτροπής, της 11ης Ιουλίου 1991, σχετικά με τον προσδιορισμό των χαρακτηριστικών των ελαιολάδων και των πυρηνελαίων καθώς και με τις μεθόδους προσδιορισμού (3).
(2)
Σύμφωνα με το άρθρο 2 παράγραφος 1 δεύτερη περίπτωση του κανονισμού (ΕΟΚ) αριθ. 2568/91, η εκτίμηση των οργανοληπτικών χαρακτηριστικών πραγματοποιείται σύμφωνα με τη μέθοδο που περιλαμβάνεται στο παράρτημα XII του εν λόγω κανονισμού. Μόνον τα θετικά ιδιοχαρaκτηριστικά που αναφέρονται στο εν λόγω παράρτημα μπορούν να χρησιμοποιηθούν. Ωστόσο διαπιστώθηκε ότι λόγω του περιορισμένου αριθμού των οργανοληπτικών ιδιοχαρακτηριστικών που προβλέπονται στο εν λόγω παράρτημα ΧΙΙ, οι επιχειρηματίες συναντούν δυσκολίες να περιγράψουν τα οργανοληπτικά χαρακτηριστικά στη σήμανση των ελαίων τους.
(3)
Δεδομένου ότι επί του παρόντος δεν υπάρχει αντικειμενική μέθοδος διαπιστώσεως ορισμένων οργανοληπτικών χαρακτηριστικών τα οποία αξιοποιούν πολύ τα παρθένα ελαιόλαδα, όσον αφορά την γεύση, το άρωμα και το χρώμα, η ένδειξη των ιδιοχαρακτηριστικών αυτών δεν μπορεί να φαίνεται στη σήμανση. Επιπλέον τα υφιστάμενα θετικά οργανοληπτικά ιδιοχαρακτηριστικά που προβλέπονται στο παράρτημα XII του κανονισμού (ΕΟΚ) αριθ. 2568/91 δεν επιτρέπουν να καλυφθεί με τρόπο εξαντλητικό η μεγάλη ποικιλιακή και γευστική διαφοροποίηση των παρθένων ελαιολάδων.
(4)
Δεδομένου ότι συνεχίζεται η διεξαγωγή ερευνητικών εργασιών από διεθνή οργανισμό για νέες μεθόδους οργανοληπτικής αξιολόγησης που θα επιτρέπουν να διευρυνθεί η κλίμακα των θετικών ιδιοχαρακτηριστικών των παρθένων ελαιολάδων, η οποία ενδέχεται να απαιτήσει περισσότερο χρόνο από ό,τι προβλεπόταν το 2003, θα πρέπει να οριστεί νέα επαρκής προθεσμία για την εφαρμογή τέτοιου είδους μεθόδων. Κατά συνέπεια, πρέπει να αναβληθεί για αργότερα η ημερομηνία εφαρμογής του άρθρου 5 στοιχείο γ) του κανονισμού (ΕΚ) αριθ. 1019/2002. Η 1η Ιουλίου 2006, ημερομηνία εφαρμογής του εν λόγω άρθρου, είναι σύμφωνα με την ημερομηνία έναρξης της περιόδου εμπορίας 2006/07.
(5)
Πρέπει συνεπώς να τροποποιηθεί ο κανονισμός (ΕΚ) αριθ. 1019/2002.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης λιπαρών ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 12 παράγραφος 2 του κανονισμού (ΕΚ) αριθ. 1019/2002, το τρίτο εδάφιο, αντικαθίσταται από το ακόλουθο κείμενο:
«Το άρθρο 5 στοιχείο γ) εφαρμόζεται από την 1η Ιουλίου 2006.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Οκτωβρίου 2004.

Labels: 3
17